ทุ่ม1.2แสนล้านจำนำข้าวทุกเม็ด
ธ.ก.ส. ทุ่ม 1.2 แสนล้านบาท ลุยรับจำนำข้าวนาปรังทุกเม็ดกว่า 11 ล้านตัน เริ่ม 1 มี.ค. นี้
29 ก.พ. 2555

ธ.ก.ส. ทุ่ม 1.2 แสนล้านบาท ลุยรับจำนำข้าวนาปรังทุกเม็ดกว่า 11 ล้านตัน เริ่ม 1 มี.ค. นี้ 
นายกิตติรัตน์ ณ ระนอง รองนายกรัฐมนตรีและ รมว.คลังในฐานะประธานกรรมการธนาคารเพื่อการเกษตรและสหกรณ์การเกษตร(ธ.ก.ส.) เปิดเผยภายหลังการประชุมคณะกรรมการ ธ.ก.ส. ว่า  ที่ประชุมเห็นชอบเรื่องโครงการรับจำนำข้าวนาปรัง 2555 ในวันที่ 1 มี.ค.นี้  ตั้งวงเงินรับจำนำโดยประมาณจำนวน 1.2 แสนล้านบาท เพื่อยกระดับราคาข้าวเปลือกนาปรังให้กับเกษตรกร โดยรับจำนำข้าวเปลือกนาปรังปี 2555 ที่ผลิตในประเทศไทยทั้งหมด ไม่จำกัดปริมาณข้าวเปลือกที่รับจำนำทั้งโครงการ ซึ่งคาดว่าจะมีผลผลิตรวม 11.11 ล้านตัน โดยปริมาณจำนำข้าวของเกษตรกรแต่ละรายจะคำนวณตามพื้นที่เพาะปลูก ผลผลิตเฉลี่ยและผลผลิตของเกษตรกรตามหนังสือรับรองที่กรมส่งเสริมการเกษตรออกให้ ซึ่งจะเริ่มรับจำนำตั้งแต่วันที่ 1 มี.ค.-15 ก.ย. 2555 สำหรับภาคใต้ เริ่ม 1 ก.ค.-31 ต.ค 2555ระยะเวลาไถ่ถอน 4 เดือน นับจากเดือนที่รับจำนำ 
สำหรับผลการดำเนินงานโครงการรับจำนำข้าวเปลือกนาปี ปีการผลิต 2554/55 ณ วันที่ 27 ก.พ. 2555 ธ.ก.ส. ได้ทำสัญญาและจ่ายเงินกู้แก่เกษตรกรไปแล้ว 1.1 ล้านราย ปริมาณข้าวเปลือก 6.67 ล้านตัน จำนวนเงิน 1.11 แสนล้านบาทส่วนการสีแปรสภาพข้าวเปลือกเป็นข้าวสารส่งมอบคลังสินค้ากลาง ดำเนินการไปแล้วจำนวน 2.683 ล้านตันอยู่ระหว่างการดำเนินการ 0.940 ล้านตัน 
พร้อมกันนี้ที่ประชุมอนุมัติให้กองทุนอ้อยและน้ำตาลกู้เงินฤดูการผลิต 2554/55 มีวงเงินกู้ไม่เกิน 1.53 หมื่นล้านบาท โดยประมาณการวงเงินจากคาดการณ์อ้อยที่เข้าหีบจริง จำนวน 99 ล้านตันเพื่อนำมาช่วยเหลือชาวไร่อ้อยในฤดูการผลิต 2554/55ซึ่งกองทุนฯจะนำเงินกู้ไปจ่ายเพิ่มค่าอ้อยให้แก่ชาวไร่อ้อยกำหนดชำระหนี้ภายใน 17 เดือน นับตั้งแต่วันกู้ คิดอัตราดอกเบี้ย MLR-0.75 ต่อปี
ด้านการช่วยเหลือเกษตรกรผู้ปลูกมันสำปะหลัง ธ.ก.ส. ได้ดำเนินโครงการให้เงินกู้เพื่อชะลอการขุดหัวมันสำปะหลัง ปี2554/55มีวงเงิน 9,000 ล้านบาท  กำหนดวงเงินกู้ให้แก่เกษตรกรไม่เกิน 30 % ของราคาประเมินมูลค่ามันสำปะหลังส่วนที่ยังไม่ได้ขุด สูงสุดไม่เกินรายละ 5 หมื่นบาท  โดยแยกวงเงินกู้ต่างหากจากวงเงินกู้ปกติ และเกษตรกรไม่ต้องจ่ายดอกเบี้ยเงินกู้ โดยเกษตรกรต้องขึ้นทะเบียนผู้ปลูกมันสำปะหลังกับกระทรวงเกษตรและสหกรณ์ กำหนดชำระคืนเงินกู้เสร็จสิ้นภายใน 3 เดือน นับถัดจากเดือนที่รับเงินกู้ ระยะเวลาโครงการเริ่มตั้งแต่เดือนมี.ค. 2555 ถึงเดือน ก.ย.2555
สำหรับโครงการรับจำนำมันสำปะหลัง ปีการผลิต 2554/2555 ข้อมูล ณ วันที่ 27 กุมภาพันธ์ 2555 ธ.ก.ส. ได้ทำสัญญาและจ่ายเงินกู้แก่เกษตรกรไปแล้ว1,606 ราย จำนวนมันสำปะหลัง 8.28 หมื่นตัน จำนวนเงิน  227ล้านบาท